**Tárgy:** Vízjogi létesítési engedély

**KÜJ**:

**KTJ**:

**Vízikönyvi szám:**

**Ügyintéző**:

**Telefon**: 79/521-240

# HATÁROZAT

**1./** A **Viterra Növényolajgyártó Kft.** (6331 Foktő,……… hrsz.,), mint engedélyes részére a …………. elkészítette, a „VITERRA NÖVÉNYOLAJGYÁRTÓ KFT. TECHNOLÓGIAI VÍZ, HŰTŐKÖRI PÓTVÍZ ELŐÁLLÍTÓ RENDSZER BŐVÍTÉSE VÍZJOGI LÉTESÍTÉSI ENGEDÉLYEZÉSI TERV 28 m3/h KAPACITÁSÚ VÍZKEZELŐ RENDSZER ” elnevezésű, 2021. májusi keltezésű, tervdokumentációját, amely alapján az alábbi előírások és feltételek mellett a vízügyi-vízvédelmi hatóság

**vízjogi létesítési engedélyt**

ad arra, hogy a Foktő, ……….. hrsz. alatti ingatlanon lévő növényolajgyár technológiai víz, hűtőköri pótvíz előállító rendszer bővítésére vonatkozó kivitelezési munkáit elvégezze.

A tervezett létesítmény Foktő ……….. hrsz-ú ingatlanon valósul meg, mely terület a Sárközi (VIII) vízrendszer vízgyűjtőjéhez tartozik.

**2./ A vízilétesítmények főbb műszaki adatai:**

A beruházás célja a meglévő növényolajgyár olajfinomítóhoz kapcsolódó technológiai víz, hűtőköri pótvíz előállító rendszer bővítése.

A tervezett vízkezelő létesítmények a meglévő vízkezelő gépházban kerülnek elhelyezésre

A tervezett vízkezelési technológia:

A kútvízhez kálium-permanganát oldat kerül beadagolásra elősegítve az előoxidációt, illetve NaOCl oldat a fertőtlenítő és csíramentesítő hatása miatt, vegyszertartályból adagoló szivattyú segítségével. A vegyszertartályokba szintkapcsoló kerül beépítésre. A vegyszer intenzív keverését statikus keverők biztosítják majd, az adagolási pontok után.

Az előoxidáció utáni technológiai lépés a párhuzamosan kapcsolt katalitikus töltetű szűrők. A szűrőberendezésekben lévő katalitikus töltet és a kálium-permanganát hatására a vas- és mangántartalom pelyhek formájában kicsapódik. A szűrési folyamat felülről lefelé, a töltetek tisztítása alulról felfelé történő visszamosatás formájában történik, napi 4 alkalommal. Egyszerre egy szűrő kerül visszamosatásra. A multimédia szűrő után biocid, klórmentesítő és lerakódásgátló oldatok mennyiségarányosan kerülnek beadagolásra. Az intenzív elkeveredést szintén statikus keverők szolgálják. A szűrt víz mennyiségi ellenőrzést követően a RO berendezésekre kerül a további kezelés érdekében.

A sótartalom csökkentését fordított ozmózisos berendezéssel fogják megvalósítani. A mennyiségi és nyomás értékeket centrifugál szivattyú biztosítja. A RO membránok (3 egység, azonos felépítésű, párhuzamosan kapcsolt) modulházakban kerülnek elhelyezésre. A folyamat során az alacsony sótartalmú permeátum (tisztított víz) a membránok gyűjtőcsövén keresztül minőségi és mennyiségi ellenőrzést követően, folyamatosan elvezetésre kerül és a kezeltvíz tároló tartályba gyűlik. A kezelési folyamatban keletkező koncentrátum szintén folyamatosan, a szennyvíztisztítóból kilépő tisztított szennyvizekkel együtt elkeveredve kerülnek elvezetésre. A befogadóba (Duna folyam) történő bevezetésének módja és helye változatlan. A RO berendezések üzemét a kezeltvíz tározó tartály töltöttségi szintje vezérli, a vízszint függvényében egy-kettő vagy három egység üzemel.

A RO membránok tisztítása a CIP tartályokban előkészített tisztítóoldattal történik CIP szivattyú segítségével. A CIP művelet teljesen kézi üzemű. A CIP vegyszeres oldat felhasználás után a szennyvízcsatornába jut.

A kezelt víz a permeátum tároló tartályba kerül. A kiadást szivattyú állomás biztosítja, mely 3 db frekvenciaváltós kialakítású szivattyúból áll, amelyek a vízigény szerint üzemelnek.

Tervezett víztisztító technológia műtárgyai:

Kapacitás: 28 m3/h

Előkezelés: (nyersvíz kezelése katalitikus szűréssel (vas- és mangáneltávolítás)

előoxidációs (kálium-permanganát oldat) vegyszeradagoló egység 1db

csíramentesítő (NaOCl oldat) vegyszeradagoló egység 1db

katalitikus töltetű vas- és mangántalanító szűrők 3db

mérete: 1900 x 2200 x 3200 mm

klórmentesítő (Hidrodeklor-20) vegyszeradagoló egység 1db

lerakódásgátló (Hidrotreat-6) vegyszeradagoló egység 1db

biocid (Hidrocid-100) vegyszeradagoló egység 1db

Sótartalom eltávolítás:

RO előszűrő egység 3db

RO berendezés 3db

mérete: 4500 x 1500 x 2500 mm

RO CIP egység 1db

mérete: 400 x 800 x 1000 mm

kezeltvíz kiadó szivattyú egység 3db

Az **Alsó-Duna-völgyi Vízügyi Igazgatóság** (6500 Baja, Széchényi u. 2/C) 1358-007/2021 számú vízügyi objektumazonosító nyilatkozata alapján az alábbi VOR számokat adta a vízilétesítményekkel kapcsolatosan:

| **VOR** | **Objektum név** | **Objektum típus** |
| --- | --- | --- |
| AQR226 | Viterra Növényolajgyártó Kft. növényolajgyár | Vízhasználati helyek – Ipari vízhasználati telep |
| AQR292 | Viterra Növényolajgyártó Kft. szennyvízbevezetés Duna 1520+706 fkm | Vízterhelési Pont – Felszíni vízbeveztési hely |

3**./** A vízjogi létesítési engedély **2023. október 31-ig hatályos**, de azt az első fokú vízügyi hatóság hivatalból vagy az engedélyes megalapozott kérelmére – a hatályossági időn belül – módosíthatja, illetve korlátozhatja, vagy visszavonhatja.

Az engedély hatályának meghosszabbítása – az előbbi időpont lejárta előtt – a vízjogi engedélyezési eljáráshoz szükséges dokumentáció tartalmáról szóló 41/2017. (XII.29.) BM rendeletben előírt mellékletek csatolásával kérhető.

**4./ Előírások**

**Engedélyes köteles:**

4.1. a kivitelezés során jelen engedélyben, és a vonatkozó jogszabályokban, előírásokban, szabványokban, valamint a tervdokumentációban foglaltakat betartani.

4.2. a hatóságnak bejelenteni:

1. a kivitelezés megkezdésének időpontját,
2. az engedélyes személyében bármely okból bekövetkezett változást,
3. a kivitelezés során felmerülő minden olyan akadályt, amely az engedélyben foglalt előírások, adatok megváltoztatását igénylik.
4. amennyiben eláll a kivitelezési szándékától, annak tényét

4.3. a hatósági ellenőrzés lehetőségét az arra jogosítottnak mindenkor biztosítani.

4.4. az engedélyt a hozzátartozó iratokkal együtt megőrizni, tulajdonos változás esetén a jogutódnak díjmentesen átadni.

4.5. a kivitelezést úgy végezni, hogy az mások érdekeit ne sértse, vagy ha érinti az érdekelt fél hozzájárulását megszerezni.

4.6. a kivitelezés során másoknak okozott kárt helyreállítani, illetve megtéríteni.

4.7. tudomásul venni, hogy a hatóság által jóváhagyott tervdokumentációban foglaltaktól csak a vízjogi létesítési engedély módosítását követően térhet el.

4.8. tudomásul venni, hogy a vízgazdálkodási hatósági jogkör gyakorlásáról szóló 72/1996.(V.22.) Korm. rendelet (a továbbiakban: Vhr.) 3. § (6) bek. alapján a vízjogi létesítési engedély az abban meghatározott jogok gyakorlása és kötelezettségek teljesítése mellett feljogosít az engedélyben meghatározott vízimunka elvégzésére, vízilétesítmény megépítésére, de a vízhasználat gyakorlásához, illetve a vízilétesítmény használatbavételéhez, üzemeltetéséhez szükséges vízjogi üzemeltetési engedély, vagy a jogszabály szerint szükséges egyéb hatósági engedély megszerzésének kötelezettsége alól nem mentesít.

4.9. tudomásul venni, hogy a Vhr. 3. § (7) bek. alapján a vízjogi létesítési engedély – a vízgazdálkodási szempontokra figyelemmel – az abban meghatározott ideig hatályos. A hatályosság ideje az engedély módosítására vonatkozó szabályok szerint meghosszabbítható. A kérelmet a lejárat előtt legalább 60 nappal korábban be kell nyújtani a vízügyi hatóságnál.

4.10. tudomásul venni, hogy a Vhr. 11. § (1) bek. alapján a vízjogi engedély az engedélyes kérelmére – az engedély kiadásánál irányadó jogszabályi előírásokra is figyelemmel – módosítható, amennyiben a létesítményeket az engedélyben meghatározott műszaki megoldástól eltérően kívánja megépíteni, megváltoztak az engedély alapjául szolgáló körülmények és feltételek, megváltozott a tulajdonos vagy a beruházó (engedélyes) személye.

A tulajdonos vagy az engedélyes személyében bekövetkezett változást az engedélyes köteles a vízügyi hatóságnak 30 napon belül bejelenteni.

4.11. a kivitelezési munkálatok megkezdésének időpontjáról a vízügyi hatóságot a munkálatok megkezdése előtt legalább 8 nappal értesíteni kell.

4.12. a kivitelezést úgy végezni, hogy a felszíni és a felszín alatti vizek és a földtani közeg ne szennyeződjenek.

4.13. a víztisztításból származó iszapról nyilvántartást vezetni (mely tartalmazza a keletkező iszap mennyiségét és az elszállítás módját és gyakoriságát), melyet az engedélyes hulladékkezelő részére átadni, további kezelés céljából.

4.14. tudomásul venni, hogy a kivitelezés csak az építőipari kivitelezési tevékenységről szóló 191/2009 (IX. 15) Kormány rendelet (a továbbiakban: Éktr.) szabályozása alapján – műszaki vezető, illetve műszaki ellenőr alkalmazási kötelezettségével – folytatható.

4.15. gondoskodni az elektronikus építési napló vezetéséről. Az építési naplót a munkaterület átadásával egy időben kell megnyitni. Felhívom az engedélyes figyelmét, hogy hatóságom a megnyitott építési naplóba, ellenőrzései során bejegyzést tehet az Éktr. 27.§. (1) bek. c) pontjaalapján*.*

4.16. tudomásul venni, hogy a vízjogi üzemeltetési engedély benyújtásáig az engedélyesnek hatályos vízjogi létesítési engedéllyel kell rendelkeznie.

4.17. a műszaki átadás-átvételt követő 30 napon belül a vízjogi üzemeltetési engedély módosítását megkérni a vízügyi hatóságtól (a vízjogi üzemeltetési engedély tartalmi követelményeit (a vízjogi engedélyezési eljáráshoz szükséges dokumentáció tartalmáról szóló 41/2017. (XII.29.) BM rendelet tartalmazza).

A kérelemhez többek között csatolni kell:

* a felelős kivitelezői nyilatkozatot, arról hogy a kivitelezés az engedélyes tervnek megfelelően készült,
* a próbaüzemi zárójelentést,
* végleges kezelési és karbantartási utasítást,
* iszap elhelyezésére vonatkozó megállapodást,
* a víztisztítás során képződő iszap mennyiségére vonatkozó próbaüzemi adatot.

4.18. Az **Alsó-Duna-völgyi Vízügyi Igazgatóság** (6500 Baja, Széchenyi u. 2/C.), mint a felszíni és a felszín alatti vízkészletek vagyonkezelője 1358-008/2021. számú vagyonkezelői hozzájárulásában foglaltakat be kell tartani:

*„A Víz Keretirányelvben megfogalmazott főbb célkitűzések, valamint a vízgyűjtő-gazdálkodás egyes szabályai a 221/2004. (VII.21.) Korm. rendeletben kerültek megfogalmazásra. A rendelet főbb célkitűzése a felszíni és felszín alatti víztestek jó állapotának elérése és a VKI kritériumainak megfelelő jó állapotban való megtartása.*

*A felszín alatti víztest állapotromlásának elkerülése érdekében a kivitelezés és a későbbi üzemeltetés során kerülni kell a felszín alatti vizek veszélyeztetését, törekedni kell a felszín alatti vizek védelméről szóló 219/2004. (VII.21.) Korm. rendelet célkitűzéseinek elérésére és be kell tartani ezen rendelet előírásait.*

*A kivitelezés során a felszíni víztest állapotromlásának elkerülése érdekében kerülni kell a felszíni vizek veszélyeztetését, törekedni kell a felszíni vizek minősége védelmének szabályairól szóló 220/2004. (VII.21.) Korm. rendelet környezeti célkitűzéseinek elérésére és be kell tartani e rendelet előírásait.*

*A 10/2010. (VIII.18.) VM. rendelet a felszíni víz jó állapotának eléréséhez és megőrzéséhez vízminőségi határértékeket állapít meg, amiknek teljesülése a vízfolyás jó potenciáljának eléréséhez és megőrzéséhez szükséges. A kibocsátásra vonatkozó határértékeknek biztosítaniuk kell a vízszennyezettségi határértékek teljesülését.*

*A befogadóba (Duna folyam) bocsátott tisztított szennyvíz minőségének mindenkor meg kell felelnie a vízszennyező anyagok kibocsátására vonatkozó határértékekről és alkalmazásuk egyes szabályairól szóló 28/2004. (XII.25.) KvVM rendeletben foglalt, a vízügyi hatóság által előírt határértékeknek.”*

4.19. az eljárásba bevont szakhatóságok szakhatósági állásfoglalása:

4.19.1. **A** **Bács-Kiskun Megyei Kormányhivatal Kalocsai Járási Hivatal Népegészségügyi Osztálya** a BK-04/NEO/19957-2/2021. számú szakhatósági hozzájárulását előírás nélkül megadta, az alábbiak szerint:

*„Viterra Növényolajgyártó Kft.. (6331 Foktő, …..hrsz.) megbízásából ……….. kérelmére, a Foktő ………… hrsz. alatti ingatlanon lévő növényolaj sajtoló gyár vízkezelő bővítésének (finomító üzemhez kapcsolódóan /technológia víz/) vízjogi létesítési engedélyezéséhez közegészségügyi szempontból hozzájárulok.*

*Állásfoglalásom ellen önálló jogorvoslatnak nincs helye, az a határozat, illetve az eljárást megszüntető végzés elleni jogorvoslat keretében támadható meg.”*

4.19.2. A **Bács-Kiskun Megyei Kormányhivatal Környezetvédelmi, Természetvédelmi és Hulladékgazdálkodási Főosztály** BK/KTF/07262-2/2021. számú szakhatósági hozzájárulását előírás nélkül megadta, az alábbiak szerint:

*„A Bács-Kiskun Megyei Katasztrófavédelmi Igazgatóság Igazgatója által 2021. július 07. napján küldött megkeresésben hatóságunk szakhatósági állásfoglalását kérte a Viterra Növényolajgyártó Kft. (6331 Foktő, ………. hrsz.) megbízásából eljáró …………….. által benyújtott kérelem alapján a Foktő ……….. hrsz. alatti ingatlanon lévő növényolaj sajtoló gyár vízkezelő bővítésére vonatkozó vízjogi létesítési engedély kiadásához.*

*A vízjogi létesítési engedély kiadásához hatóságunk*

*táj- és természetvédelmi szempontból szakhatósági hozzájárulását megadja.*

*Azon szakkérdés vonatkozásában, hogy a vonatkozó jogszabály szerinti tevékenységek és létesítmények esetében feltételezhető-e jelentős környezeti hatás, hatáskörünk hiányát állapítjuk meg.*

*A szakhatóság döntése az eljárást befejező döntés elleni jogorvoslat keretében támadható meg.”*

A vízjogi létesítési engedély nem mentesít más szükséges hatósági engedélyek beszerzésének kötelezettsége alól és a megépítendő vízilétesítmények üzemeltetésére nem jogosít.

Egyidejűleg a vízügyi hatóság az ügyfél által beküldött nyilatkozat alapján megállapítja, hogy az igazgatási szolgáltatási díj mértéke 270.000 Ft, melyet az engedélyes 2021. július 19-én megfizetett.

Jelen döntés **a közléssel véglegessé válik,** ellene közigazgatási úton fellebbezésnek helye nincs, de a döntést sérelmező fél – **kifejezetten jogszabálysértésre hivatkozással – a döntés bírósági felülvizsgálata érdekében közigazgatási pert indíthat**. A keresetlevelet a felülvizsgálni kért *határozat/végzés* közlésétől számított **30 napon belül** a döntést hozó szervnél lehet benyújtani, de azt a Szegedi Törvényszékhez kell címezni.

Az elektronikus kapcsolattartásra kötelezett (*pl. jogi képviselő, a belföldi székhellyel rendelkező gazdálkodó szervezet, állami szerv stb.)* és az ilyen kapcsolattartási formát választó természetes személy a keresetlevelet joghatályosan, kizárólag szabályszerűen előterjesztett **elektronikus formában** nyújthatja be.

**A döntés végrehajtására a keresetlevél benyújtásának nincs halasztó hatálya.**

A jogi képviselő nélkül eljáró felperes a keresetlevelet jogszabályban meghatározott nyomtatványon is előterjesztheti.

A közigazgatási per illetéke 30.000 Ft.

A felet a közigazgatási bírósági eljárásban tárgyi illetékfeljegyzési jog illeti meg.

**INDOKOLÁS**

A Viterra Növényolajgyártó Kft. (6331 Foktő, ………. hrsz.) meghatalmazottja ………… elektronikus úton (VIZEK ügyszám: 2021/19288) érkezett tervdokumentációval kérte, növényolajgyár olajfinomítóhoz kapcsolódó technológiai víz, hűtőköri pótvíz előállító rendszer bővítésére vonatkozó vízjogi létesítési engedélyezését.

A tárgyi beruházás az egyes gazdaságfejlesztési célú és munkahelyteremtő beruházásokkal összefüggő közigazgatási hatósági ügyek nemzetgazdasági szempontból kiemelt jelentőségű üggyé nyilvánításáról, valamint egyes nemzetgazdasági szempontból kiemelt jelentőségű üggyé nyilvánításról szóló kormányrendeletek módosításáról szóló 141/2018. (VII.27.) Korm. rendelet alapján **kiemelt jelentőségű** beruházás.

Megállapítottam, hogy a veszélyhelyzet megszűnésével összefüggő átmeneti szabályokról és a járványügyi készültségről szóló 2020. évi LVIII tv 398 § (6) bek. alapján az ügyfél nem ellenőrzött bejelentéssel élt, hanem kifejezett engedély kérelmet nyújtott be a vízügyi-vízvédelmi hatósághoz. A törvény hatálya a 398 § (2) bek. b) pontja alapján nem terjed ki a kérelmezett tevékenységre, amely Magyarország nemzetközi jogi kötelezettségei, valamint az Európai Unió kötelező jogi aktusai alapján kizárólag engedéllyel gyakorolható, ezért a hatóság az általános közigazgatási rendtartásról szóló 2016. évi CL. törvény (a továbbiakban: Ákr.) szerinti teljes eljárásban döntött.

A hatóság a 35300/2880-4/2021.ált. számú végzésében tájékoztatást adott arról, hogy az Ákr. 43. § (2) bekezdése szerint a továbbiakban a teljes eljárás szabályai szerint jár el, és a nemzetgazdasági szempontból kiemelt jelentőségű beruházások megvalósításának gyorsításáról és egyszerűsítéséről szóló 2006. évi LIII. törvény 3 § (1) bek. szerint 42 nap.

A kérelmet és mellékleteit, továbbá a rendelkezésre álló iratokat a vízjogi engedélyezési eljáráshoz szükséges dokumentáció tartalmáról szóló 41/2017. (XII.29.) BM rendelet és Vhr. 1/B § előírásai szerint a vízügyi hatóság ellenőrizte és az alábbiakat állapította meg.

Ügyfél kérelméhez csatolta a meghatalmazást, a tervezői felelősségi nyilatkozatot, műszaki leírást, az adagolandó vegyszerek biztonsági adatlapjait, a vízkezelő elrendezési és próbaüzemi tervét.

A vízügyi hatóság a kérelmet megvizsgálta és megállapította, hogy az hiányos, így érdemben nem bírálható el, ezért a 35300/2880-4/2021.ált. számon hiánypótlás teljesítésre szólította fel a kérelmezőt, melyet az ügyfél 2021. július 23-án és szeptember 27-én teljesített.

A hiánypótlás során csatolták az Alsó- Duna-völgyi Vízügyi Igazgatóság objektumazonosító és vagyonkezelői hozzájárulását.

A benyújtott tervdokumentációt a ……….. Kft. tervezője ………….. készítette (kamarai száma: ……………). A tárgyi vízilétesítmények tervezésére jogosultsággal rendelkezik.

A csatolt tulajdoni lap alapján a Foktő, ……….. hrsz-ú ingatlan az engedélyes tulajdonában van.

A vízügyi-vízvédelmi hatóság az e-építési napló vezetésével kapcsolatos kötelezettségetaz Éktr. 5. § (5), 24. § (1), (4), valamint a 42. § (7) bekezdései alapján írta elő.

Felhívom az engedélyes figyelmét, hogy a vízügyi hatóság a megnyitott építési naplóba, ellenőrzései során bejegyzést tehet, az Éktr. 27.§. (1) *c)* bekezdése alapján*.*

Az Ákr. 55. § (1) bekezdése kimondja, hogy törvény vagy a szakhatóságok kijelöléséről szóló kormányrendelet közérdeken alapuló kényszerítő indok alapján az ügyben érdemi döntésre jogosult hatóság számára előírhatja, hogy az ott meghatározott szakkérdésben és határidőben más hatóság (mint szakhatóság) állásfoglalását kell beszereznie.

A hatóság a döntése meghozatalánál az egyes közérdeken alapuló kényszerítő indok alapján eljáró szakhatóságok kijelöléséről szóló 531/2017. (XII.29.) Korm. rendelet 16. táblázat alapján az alábbi szakhatóságokat vonta be az eljárásba.

A **Bács-Kiskun Megyei Kormányhivatal Kalocsai Járási Hivatal Népegészségügyi Osztály** BK-04/NEO/19957-2/2021. számú szakhatósági hozzájárulását előírás nélkül megadta, az alábbi indoklással:

*„Viterra Növényolajgyártó Kft.. (6331 Foktő, …….. hrsz.) megbízásából ……………. kérelmére, a Foktő ……….. hrsz. alatti ingatlanon lévő növényolaj sajtoló gyár vízkezelő bővítésére indult vízjogi létesítési engedély ügyében, a Bács-Kiskun Megyei Katasztrófavédelmi Igazgatóság megkereste hatóságomat az 531/2017. (XII.29.) Korm. rendelet 1.§ (1) bekezdése alapján szakhatósági állásfoglalás megkérése céljából.*

*Az 531/2017. (XII.29.) Korm. rendelet 1. sz. melléklet 16. táblázat 6. pontja szerinti szakkérdések figyelembevételével közegészségügyi szempontból kifogásolható hiányosságot nem észleltem.*

*Fentiekre tekintettel a rendelkező részben foglaltak szerint döntöttem.*

*Fentiekre tekintettel a rendelkező részben foglaltak szerint döntöttem.*

*Döntésemet a hivatkozott (az indoklásban feltüntetett) jogszabályhelyek alapján hoztam.*

*Az önálló jogorvoslatot az általános közigazgatási rendtartásról szóló 2016. évi CL. törvény (továbbiakban: Ákr.) 55.§ (4) bekezdése alapján zártam ki, s e joghelyre hivatkozással adtam tájékoztatást a jogorvoslat lehetőségéről.*

*Hatóságom hatáskörét az 1991. évi XI. törvény 4.§ (1) bekezdése, az 531/2017. (XII.29.) Korm. rend. 1. sz. melléklet 16. táblázat 6. pontja, illetékességemet az Ákr. 16. § (1) bekezdés a) pontja, a fővárosi és megyei kormányhivatal, valamint a járási (fővárosi kerületi) hivatal népegészségügyi feladatai ellátásáról, továbbá az egészségügyi államigazgatási szerv kijelöléséről szóló 385/2016. (XII. 2.) Korm. rendelet 4. § (1) bekezdése, és 5. §-a, továbbá a járási (fővárosi kerületi) hivatalokról szóló 86/2019. (IV.23.) Korm. r. 2. § (4) – (5) bekezdése állapítja meg.”*

A **Bács-Kiskun Megyei Kormányhivatal Környezetvédelmi, Természetvédelmi és Hulladékgazdálkodási Főosztály** BK/KTF/07262-2/2021. számú szakhatósági hozzájárulását előírás nélkül megadta, az alábbi indoklással:

*„A Bács-Kiskun Megyei Katasztrófavédelmi Igazgatóság Igazgatója által 2021. július 07. napján küldött megkeresésben hatóságunk szakhatósági állásfoglalását kérte a Viterra Növényolajgyártó Kft. (6331 Foktő, ………. hrsz.) megbízásából eljáró ………….által benyújtott kérelem alapján a Foktő ………. hrsz. alatti ingatlanon lévő növényolaj sajtoló gyár vízkezelő bővítésére vonatkozó vízjogi létesítési engedély kiadásához.*

*A rendelkezésre álló adatok alapján hatóságunk a következőket állapította meg:*

*A Viterra Növényolajgyártó Kft. a termékgyártáshoz, technológiai feladatokhoz, hűtőköri pótvíz biztosításhoz tisztított vizet igényel. A technológiai vízellátást 2 db 30,0 m talpmélységű talajvíz kút biztosítja, az éves lekötött vízigény 620 000 m3/év (1879 m3/d). A telep szociális vízellátását közüzemi vízhálózatról biztosítják.*

*A kútvizek technológiai felhasználásra való alkalmazása érdekében a vas- és mangántartalom, a keménység, és az összes sótartalom csökkentése történik a felhasználási területtől függően. A vízkezelő technológiát megvalósító berendezések zárt térben, a meglévő vízkezelő gépházban kerülnek elhelyezésre.*

*A vas- és mangántalanító berendezések visszamosásából és utómosásából származó hulladékvíz a növényolajgyár szennyvíztisztítójába kerül bevezetésre. A RO (fordított ozmózisos) berendezések kezelési folyamatában képződő szennyvíz elvezetése a szennyvíztisztító berendezésből elfolyó szennyvízzel együtt történik.*

*Az érintett külterületi ingatlan nem része országos jelentőségű védett természeti területnek, Natura 2000 területnek, a tevékenység nem ellentétes a természet- és tájvédelemre vonatkozó előírásokkal, természetvédelmi érdeket nem sért. A természetvédelem jogszabályban foglalt követelményei a kérelemben foglaltak szerint érvényesülnek.*

*Az érintett ingatlanon tervezett tevékenység a környezeti hatásvizsgálati és az egységes környezethasználati engedélyezési eljárásról szóló 314/2005. (XII. 25.) Korm. rendelet (továbbiakban: Rendelet) 3. számú mellékletében (a környezetvédelmi hatóság előzetes vizsgálatban hozott döntésétől függően környezeti hatásvizsgálatra kötelezett tevékenységek) szereplő tevékenységek közé nem sorolható be, ezért hatóságunk a környezeti hatások jelentőségének vizsgálata szempontjából hatáskörének hiányát állapítja meg.*

*Hatóságunk hatáskörét az eljárásban az egyes közérdeken alapuló kényszerítő indok alapján eljáró szakhatóságok kijelöléséről szóló 531/2017. (XII. 29.) Korm. rendelet 1. számú mellékletének 16. Vízügyi és Vízvédelmi ügyek táblázatának 9. és 10. pontja, illetékességét a környezetvédelmi és természetvédelmi hatósági és igazgatási feladatokat ellátó szervek kijelöléséről szóló 71/2015. (III. 30.) Korm. rendelet 8/A. § (1) bekezdése állapítja meg.*

*A szakhatósági hozzájárulásunkat a vízgazdálkodási hatósági jogkör gyakorlásáról szóló 72/1996. (V. 22.) számú Korm. rendelet figyelembevételével hoztuk meg.*

*A környezetvédelmi és természetvédelmi hatóság szakhatósági állásfoglalását az általános közigazgatási rendtartásról szóló 2016. évi CL. törvény (a továbbiakban: Ákr.) 55. § (1) – (2) bekezdése alapján adta ki.*

*A környezetvédelmi és természetvédelmi hatóság állásfoglalása elleni fellebbezési lehetőségét az Ákr. 55. § (4) bekezdése szabályozza.*

*A környezetvédelmi és természetvédelmi hatóság az Ákr. 85. § (1) bekezdésére figyelemmel kéri az érdemi határozat megküldését.”*

Az eljárás során közreműködő szakhatóságok állásfoglalását és indokolását az Ákr. 81. § (1) bekezdése alapján foglalta határozatába a vízügyi hatóság.

Az Ákr. 55. § (4) bekezdése értelmében a szakhatóság döntése az eljárást befejező döntés elleni jogorvoslat keretében támadható meg.

A vízügyi hatóság a Vhr. 1. §. (4) bekezdése szerint ügyfélként értesítette az **Alsó-Duna-völgyi Vízügyi Igazgatóságot**, mint a felszíni és felszín alatti vizek vagyonkezelőjét, aki 1358-009/2021. számon az alábbi ügyféli nyilatkozatot adta:

*„A 35300/2880-2/2021.ált. számú végzésben értesítette igazgatóságunkat, hogy a Viterra Növényolajgyártó Kft. (6331 Foktő, ……… hrsz.) meghatalmazásából ……….. a VIZEK Keretrendszerben benyújtott kérelmére, a Foktő ………. hrsz. alatti ingatlanon lévő növényolaj sajtoló gyár vízkezelő bővítésére vonatkozó (finomító üzemhez kapcsolódóan) vízjogi létesítési engedélyezése tárgyában eljárás indult.*

*A hatóság a 223/2014. (IX.4.) Korm. rend. 7. § (5) bekezdése alapján ügyfélként lehetőséget biztosít igazgatóságunknak, hogy az eljárásban, a vagyonkezelésébe tartozó, vagy azokra hatást jelentő vízhasználatok vonatkozásában nyilatkozatot tegyen.*

*Tájékoztatjuk a T. Hatóságot, hogy ………… a VIZEK Keretrendszerben 2021/22089/1 azonosító számon érkezett kérelmében vízügyi objektumazonosítási nyilatkozat és vagyonkezelői hozzájárulás kiadását kérte a Viterra Növényolajgyártó Kft. Foktő ………… hrsz. alatti növényolajgyár technológiai víz, hűtőköri pótvíz előállító rendszer bővítésének vízjogi létesítési engedélyezése kapcsán. Igazgatóságunk 1358-007/2021. iktatószámon vízügyi objektumazonosítási nyilatkozatot és 1358-008/2021. iktatószámon vagyonkezelői hozzájárulást adott, melyeket mellékelten megküld.*

*Igazgatóságunk a vízjogi létesítési engedély kiadása ellen, a fentiekben hivatkozott vagyonkezelői hozzájárulásban foglaltak figyelembevételével, kifogást nem emel.”*

Az **Alsó-Duna-völgyi Vízügyi Igazgatóság**, mint a felszíni és felszín alatti vizek vagyonkezelője, az engedélyes részére az eljárás során 1358-008/2021. számon adott vagyonkezelői hozzájárulást, amely az alábbi:

*„Az Alsó-Duna-völgyi Vízügyi Igazgatóság, mint a felszíni vizek és felszín alatti víz víztartó képződményeinek és vízkészletének vagyonkezelője ………. meghatalmazott (6331 Foktő, ……. hrsz.) által a VIZEK Keretrendszerben 2021/22089/1 azonosító számon érkezett kérelmére, a Viterra Növényolajgyártó Kft. (6331 Foktő, ………. hrsz.) részére*

*vagyonkezelői hozzájárulást ad*

*a Foktő …….. hrsz. alatti növényolajgyár technológiai víz, hűtőköri pótvíz előállító rendszer bővítésének vízjogi létesítési engedélyezéséhez az alábbi feltételekkel.*

1. *Érintett ingatlanok:*

*A növényolajgyár (Foktő ………. hrsz.) területén tervezett vízilétesítmények az sp.1.15.2 jelű Duna-Tisza köze – Duna-völgy déli rész sekély porózus víztest területén helyezkednek el.*

*A vízkezelésből származó tisztított szennyvíz és hulladékvíz a Duna folyam 1520+706 fkm szelvényébe kerül bevezetésre.*

1. *Műszaki adatok*

*2.1. A Viterra Növényolajgyártó Kft. megbízásából ……….. az igazgatóság vagyonkezelői hozzájárulásának és vízügyi objektumazonosítási nyilatkozatának megadását kérte a Foktő ………. hrsz. alatti növényolajgyár technológiai víz, hűtőköri pótvíz előállító rendszer bővítésének vízjogi létesítési engedélyezéséhez. A VIZEK Keretrendszerben mellékelésre került a ………… Kft. által készített „VITERRA NÖVÉNYOLAJGYÁRTÓ KFT. TECHNOLÓGIAI VÍZ, HŰTŐKÖRI PÓTVÍZ ELŐÁLLÍTÓ RENDSZER BŐVÍTÉSE VÍZJOGI LÉTESÍTÉSI ENGEDÉLYES TERV 28 m3/h KAPACITÁSÚ VÍZKEZELŐ RENDSZER” elnevezésű dokumentáció.*

*A növényolajgyár a termékgyártáshoz, technológiai feladatokhoz és a hűtőköri pótvíz biztosításához tisztított vizet igényel. A vízigényt 2 db kútból álló vízbázis biztosítja. A kutakból vett vízminták analízise alapján, kezelés nélkül a kívánt vízminőség nem biztosított. Emiatt a tervezési feladat, a kutak vizének technológiai felhasználása érdekében, a vas- és mangántartalom, az összes sótartalom és a keménység csökkentése, hatékony eltávolítása a specifikációknak megfelelő mértékben.*

*A növényolajgyár vízilétesítményeinek fenntartására és üzemeltetésére a 35300/1429-11/2020.ált számon módosított 35300/2340-9/2019.ált számú, Vksz.: VIII/670 vízjogi üzemeltetési engedély került kiadásra, mely 2024. június 30-ig hatályos.*

*A vízkezelő rendszer tervezett bővítésének főbb adatai:*

*Kapacitás: 28 m3/h*

*Előkezelés:*

*nyersvíz kezelése katalitikus szűréssel (vas- és mangáneltávolítás)*

*előoxidációs (kálium-permanganát oldat) vegyszeradagoló egység 1db*

*csíramentesítő (NaOCl oldat) vegyszeradagoló egység 1db*

*katalitikus töltetű vas- és mangántalanító szűrők Ø1800 mm 3db*

*klórmentesítő (Hidrodeklor-20) vegyszeradagoló egység 1db*

*lerakódásgátló (Hidrotreat-6) vegyszeradagoló egység 1db*

*biocid (Hidrocid-100) vegyszeradagoló egység 1db*

*Sótartalom eltávolítás:*

*RO előszűrő egység 3db*

*RO berendezés 3db*

*RO CIP egység 1db*

*kezeltvíz kiadó szivattyú egység 3db*

*A tervezett vízkezelő létesítmények a meglévő vízkezelő gépházban kerülnek elhelyezésre.*

*A kútvízhez kálium –permanganát oldat kerül beadagolásra elősegítve az előoxidációt, illetve NaOCl oldat a fertőtlenítő és csíramentesító hatása miatt, vegyszertartályból adagoló szivattyú segítségével. A vegyszertartályokba szintkapcsoló kerül beépítésre. A vegyszer intenzív keverését statikus keverők biztosítják majd, az adagolási pontok után.*

*Az előoxidáció utáni technológiai lépés a párhuzamosan kapcsolt katalitikus töltetű szűrők. A szűrőberendezésekben lévő katalitikus töltet és a kálium-permanganát hatására a vas- és mangántartalom pelyhek formájában kicsapódik. A szűrési folyamat felülről lefelé, a töltetek tisztítása pedig visszamosatás formájában történik, napi 4 alkalommal. Egyszerre egy szűrő kerül visszamosatásra. A multimédia szűrő után biocid, klórmentesítő és lerakódásgátló oldatok mennyiségarányosan kerülnek beadagolásra. Az intenzív elkeveredést szintén statikus keverők szolgálják. A szűrt víz mennyiségi ellenőrzést követően a RO berendezésekre kerül a további kezelés érdekében.*

*A sótartalom csökkentését fordított ozmózisos berendezéssel valósítják meg. A szükséges mennyiségi és nyomás értékeket centrifugál szivattyú biztosítja. A RO membránok (3 egység, azonos felépítésű, párhuzamosan kapcsolt) modulházakban kerülnek elhelyezésre. A folyamat során az alacsony sótartalmú permeátum (tisztított víz) a membránok gyűjtőcsövén keresztül minőségi és mennyiségi ellenőrzést követően, folyamatosan elvezetésre kerül és a kezeltvíz tároló tartályba gyűlik. A kezelési folyamatban keletkező koncentrátum szintén folyamatosan, a szennyvíztisztítóból kilépő tisztított szennyvizekkel együtt elkeveredve kerülnek elvezetésre. A RO berendezések üzemét a kezeltvíz tározó tartály töltöttségi szintje vezérli, a vízszint függvényében egy-kettő vagy három egység üzemel.*

*A RO membránok tisztítása a CIP tartályokban előkészített tisztítóoldattal történik CIP szivattyú segítségével. A CIP művelet teljesen kézi üzemű. A CIP vegyszeres oldat felhasználás után a szennyvízcsatornába jut.*

*A kezelt víz a permeátum tároló tartályba kerül. A kiadást szivattyú állomás biztosítja, mely 3 db frekvenciaváltós kialakítású szivattyúból áll, a vízigény szerint üzemelnek.*

*A tisztított és a szennyvíztisztító telepet elkerülő vizek (kazán és hűtőtorony leiszapoló víz, RO koncentrátum) befogadóba (Duna folyam) történő bevezetésének módja és helye változatlan.*

*2.2. A növényolajgyár területén tervezett vízilétesítmények az sp.1.15.2 jelű Duna-Tisza köze – Duna-völgy déli rész sekély porózus víztest részét képezik, amely a Vízgyűjtő-gazdálkodási Terv felülvizsgálata (VGT2) alapján mennyiségi szempontból gyenge és kémiai szempontból jó állapotúnak tekinthető.*

*A vízkezelésből származó tisztított szennyvíz és hulladékvíz bevezetéssel érintett Duna folyam (a Duna Dunaföldvár – Sió torkolat közötti szakasza) a VGT2, illetve az 1-10 Duna-völgyi-főcsatorna tervezési alegység állapotértékelése szerint 9K típushoz tartozó (síkvidéki – kis esésű – meszes – durva mederanyagú – Duna méretű) erősen módosított vízfolyás. A víztest mérsékelt ökológiai minősítéssel bír.*

1. *Vonatkozó általános jogszabályi alapok*

* *Az állami vagyonról szóló 2007. évi CVI. törvény*
* *A nemzeti vagyonról szóló 2011. évi CXCVI. törvény*
* *A vízgazdálkodásról szóló 1995. évi LVII. törvény*
* *147/2010. (IV. 29.) Korm. rendelet a vizek hasznosítását, védelmét és kártételeinek elhárítását szolgáló tevékenységekre és létesítményekre vonatkozó általános szabályokról*
* *72/1996. (V. 22.) Korm. rendelet a vízgazdálkodási hatósági jogkör gyakorlásáról szóló*

1. *Betartandó előírások*

*A Víz Keretirányelvben megfogalmazott főbb célkitűzések, valamint a vízgyűjtő-gazdálkodás egyes szabályai a 221/2004. (VII.21.) Korm. rendeletben kerültek megfogalmazásra. A rendelet főbb célkitűzése a felszíni és felszín alatti víztestek jó állapotának elérése és a VKI kritériumainak megfelelő jó állapotban való megtartása.*

*A felszín alatti víztest állapotromlásának elkerülése érdekében a kivitelezés és a későbbi üzemeltetés során kerülni kell a felszín alatti vizek veszélyeztetését, törekedni kell a felszín alatti vizek védelméről szóló 219/2004. (VII.21.) Korm. rendelet célkitűzéseinek elérésére és be kell tartani ezen rendelet előírásait.*

*A kivitelezés során a felszíni víztest állapotromlásának elkerülése érdekében kerülni kell a felszíni vizek veszélyeztetését, törekedni kell a felszíni vizek minősége védelmének szabályairól szóló 220/2004. (VII.21.) Korm. rendelet környezeti célkitűzéseinek elérésére és be kell tartani e rendelet előírásait.*

*A 10/2010. (VIII.18.) VM. rendelet a felszíni víz jó állapotának eléréséhez és megőrzéséhez vízminőségi határértékeket állapít meg, amiknek teljesülése a vízfolyás jó potenciáljának eléréséhez és megőrzéséhez szükséges. A kibocsátásra vonatkozó határértékeknek biztosítaniuk kell a vízszennyezettségi határértékek teljesülését.*

*A befogadóba (Duna folyam) bocsátott tisztított szennyvíz minőségének mindenkor meg kell felelnie a vízszennyező anyagok kibocsátására vonatkozó határértékekről és alkalmazásuk egyes szabályairól szóló 28/2004. (XII.25.) KvVM rendeletben foglalt, a vízügyi hatóság által előírt határértékeknek.*

*Speciális jogszabályi előírások:*

* *221/2004. (VII. 21. ) Korm. rendelet a vízgyűjtő-gazdálkodás egyes szabályairól*
* *220/2004. (VII. 21.) Korm. rendelet a felszíni vizek minősége védelmének szabályairól*
* *219/2004. (VII. 21.) Korm. rendelet a felszín alatti vizek védelméről*
* *30/2008. (XII. 31.) KvVM rend; a vizek hasznosítását, védelmét és kártételeinek elhárítását szolgáló tevékenységekre és létesítményekre vonatkozó műszaki szabályokról*

1. *Jelen hozzájárulás a Jelen hozzájárulás a kiadás dátumától számított a vízjogi létesítési engedély hatályával megegyező ideig érvényes.*
2. *Vagyonkezelő jelen hozzájárulását kizárólag a VIZEK Keretrendszerben megküldött dokumentumokban foglaltak alapján, és azokhoz képest változatlan műszaki adattartalom mellett, a Foktő ……… hrsz. alatti növényolajgyár technológiai víz, hűtőköri pótvíz előállító rendszer bővítésének vízjogi létesítési engedélyezéséhez adja meg.*
3. *A vagyonkezelői hozzájárulás önmagában munkavégzésre nem jogosít, és nem mentesít az egyéb hozzájárulások, továbbá engedélyek beszerzése, az azokban valamint a jogszabályokban foglaltak betartása alól!*

*A tervezéssel/kivitelezéssel kapcsolatos költségek sem most, sem később semmilyen jogcímen nem követelhetők a Magyar Államtól vagy az Alsó-Duna-völgyi Vízügyi Igazgatóságtól.”*

A környezet védelmének általános szabályairól szóló 1995. évi LIII. törvény (a továbbiakban: Kvt.) 66/A. § (1) bekezdése és a vízügyi igazgatási, valamint a vízügyi hatósági feladatokat ellátó szervek kijelöléséről szóló 223/2014. (IX.4.) Korm. rendelet (a továbbiakban: 223/2014. (IX.4.) Korm. rendelet) 10. § (3a) bekezdése alapján a környezethasználattal járó tevékenység engedélyezésére irányuló hatósági eljárásban, azaz jelen vízjogi engedélyezési eljárásban a környezetvédelmi szempontok részét képező vízvédelmi szempontok érvényesülését vízvédelmi hatósági jogkörömben – figyelembe véve a vízügyi igazgatóság vagyonkezelői és ügyféli nyilatkozatát is – szakkérdésként megvizsgáltam.

A Kvt. 66/A. § (2) bekezdése rögzíti, hogy a hatóság a tervezett tevékenység elvégzéséhez nem járulhat hozzá, ha az környezeti elemet, így a felszíni, vagy felszín alatti vizet veszélyeztetne vagy károsítana.

A fentiek értelmében jelen vízjogi létesítési engedélyezési eljárásban a Kvt. általános rendelkezésein túl a vízvédelmi szempontok érvényesülése érdekében szakkérdésként vizsgáltam

• a felszín alatti vizek védelméről szóló 219/2004. (VII. 21.) Korm. rendeletben,

• a Magyarország felülvizsgált, 2015. évi vízgyűjtő-gazdálkodási tervéről szóló 1155/2016. (III. 31.) Korm. határozatban foglaltaknak való megfelelőséget.

A benyújtott kérelem és dokumentáció, az ADUVIZIG vagyonkezelői hozzájárulása valamint a szakhatósági hozzájárulások felülvizsgálata során megállapítást nyert, hogy a kért vízjogi létesítési engedély kiadásának műszaki, jogi akadálya nincs, a létesítmények tervezett megvalósítása megfelel a vízgazdálkodásról szóló 1995. évi LVII. törvény (a továbbiakban: Vgt.) előírtaknak, ezért a rendelkező részben foglaltak betartása mellett a kért vízjogi létesítési engedélyt a vízügyi hatóság kiadta.

A Vhr. 3. § (7) bekezdése kimondja, hogy a vízjogi létesítési engedély – a vízgazdálkodási szempontokra figyelemmel – az abban meghatározott ideig hatályos, ezért az engedély hatályosságát a rendelkező részben foglaltak szerint határozta meg a vízügyi hatóság. A hatályossági idő az engedély módosítására vonatkozó szabályok szerint meghosszabbítható.

Továbbá tájékoztatjuk, hogy a jelen engedély hatályának lejártát követően végzett létesítési munkálatok esetén a vízilétesítmények engedély nélkül vagy attól eltérően építettnek minősülnek, így arra csak vízjogi fennmaradási engedély adható.

A jelen engedély hatályának lejártát követően végzett létesítési munkálatok engedély nélkülinek minősülnek, és a Vgt. 32/A. § (1) bekezdése szerinti jogkövetkezményt vonnak maguk után.

Az engedélyes a vízügyi és a vízvédelmi hatósági eljárások igazgatási szolgáltatási díjairól szóló 13/2015. (III.31.) BM rendelet (továbbiakban R.) 1. sz. melléklet 2.7.b) (víztisztítás) és a 4. sz. melléklet szerinti nyilatkozata alapján 270.000 Ft igazgatási szolgáltatási díjat fizetett be a vízügyi hatóság számlájára.

A határozatot az Ákr. 80.§ (1) bekezdése alapján, a 81. § (1) bekezdésben előírt formában és tartalommal hozta meg a vízügyi hatóság.

*A nemzetgazdasági szempontból kiemelt jelentőségű beruházások megvalósításának gyorsításáról és egyszerűsítéséről* szóló 2006. évi LIII. Törvény 2. § (1) bekezdése és az Ákr. 88. § (1) bekezdés c) pontja alapján a döntés kézbesítése hirdetményi úton is történik. A közlés jogkövetkezményei ilyen esetben is a hirdetményi úton történő közléshez kapcsolódóan állnak be. A döntés kézbesítésének napja a hirdetmény kifüggesztését követő ötödik nap.

Az Ákr. 88. § (3) bekezdése szerint a hirdetményt a hatóság hirdetőtábláján, valamint honlapján kell elhelyezni.

Az Ákr. 116.§ (4) bekezdés e) pontja alapján a nemzetgazdasági szempontból kiemelt jelentőségűvé nyilvánított ügyben nincs helye fellebbezésnek, a határozat az Ákr. 82. § (1) bekezdése alapján a közléssel véglegessé válik.

A döntés elleni jogorvoslat lehetőségéről az Ákr. 112. §-a és 114. § (1) bekezdése rendelkezik.

A közigazgatási perrendtartásról szóló 2017. évi I. törvény (a továbbiakban: Kp.) 18.§ (1) bekezdése szerint a pert az ellen a közigazgatási szerv ellen kell indítani, amely a jogvita tárgyát képező közigazgatási tevékenységet megvalósította. Többfokú közigazgatási eljárásban hozott cselekmény esetén a közigazgatási cselekmény megvalósítója az utolsó fokon eljárt közigazgatási szerv.

A keresetlevél benyújtásának idejéről és helyéről a Kp. 39. § (1) bekezdése, benyújtásának módjáról a Kp. 28. § (1)-(2) bekezdése rendelkezik.

Az elektronikus kapcsolattartásra vonatkozóan a Kp. 29. § (1) bekezdésére, a polgári perrendtartásról szóló 2016. évi CXXX. törvény XLVI. fejezetére valamint az elektronikus ügyintézés és a bizalmi szolgáltatások általános szabályairól szóló 2015. évi CCXXII. törvény 8-10. §-ára figyelemmel adtam tájékoztatást.

Az elektronikus útra kötelezett, vagy az elektronikus utat választó félnek ÁNYK űrlapot kell kitölteni, amelyhez a https://bacs.katasztrofavedelem.hu/35295/birosagi-e-nyomtatvany elérhetőségi úton található internetes oldalon talál segítséget.

A keresetlevél benyújtásának halasztó hatályát a Kp. 39. § (6) bekezdése zárja ki.

A Szegedi Törvényszék hatáskörét a Kp. 12. § (1) bekezdése, illetékességét a bíróságok elnevezéséről, székhelyéről és illetékességi területének meghatározásáról szóló 2010. évi CLXXXIV. törvény 4. melléklet 7. pontja alapján állapítottam meg.

A közigazgatási per illetékének mértékét az illetékekről szóló 1990. évi XCIII. törvény 45/A. § (1) bekezdése, megfizetésének módját a 74. § (1)-(1a) bekezdése határozza meg.

Az ügyfél mulasztásának vagy késedelmének időtartama, így az Ákr. 44. § -a alapján teljesített hiánypótlás időtartama az Ákr. 50. § (5) bekezdésében foglaltak alapján az ügyintézési határidőbe nem számít be.

Az ügyintézési határidő a nemzetgazdasági szempontból kiemelt jelentőségű beruházások megvalósításának gyorsításáról és egyszerűsítéséről szóló 2006. évi LIII. törvény 3 § (1) bek szerint 42 nap, a vízügyi hatóság a határidőn belül kiadta az engedélyt.

A vízügyi hatóság hatáskörét a 223/2014. (IX. 4.) Korm. rendelet 10. § (1) és (3a) bekezdése és a Vhr. 1. § (1) bekezdése, illetékességét a 223/2014. (IX. 4.) Korm. rendelet 10. § (2) bekezdése, valamint a 2. melléklet 3. pontja állapítja meg.

Jelen határozatot a Vgt., a Vhr., a vízjogi engedélyezési eljáráshoz szükséges dokumentáció tartalmáról szóló 41/2017. (XII.29) BM rendelet és az Ákr. szerint hoztam.

A vízügyi, vízvédelmi hatóság a határozatot a vízügyi igazgatási szervezet vízgazdálkodási nyilvántartásáról szóló 23/1998. (XI. 6.) KHVM rendelet 10. § (1)-(2) bekezdése és a környezetvédelmi hatósági nyilvántartás vezetésének szabályairól szóló 58/2019. (XII.18.) AM rendelet 1. § (1) bekezdés alapján nyilvántartásba veszi.

Kelt.: Kecskemét, elektronikus bélyegző szerint.

**………..…………… tű. ezredes**

**tűzoltó tanácsos**

**katasztrófavédelmi igazgató**

Melléklet: -

Terjedelem: 16 oldal

Kapja:

1. Viterra Növényolajgyártó Kft. – 6331 Foktő, ………... hrsz. – Cégkapu
2. Bács-Kiskun Megyei Kormányhivatal Kalocsai Járási Hivatal Népegészségügyi Osztály – 6300 Kalocsa, Városház u. 1. – Nova Szeüsz
3. Bács-Kiskun Megyei Kormányhivatal Környezetvédelmi, Természetvédelmi és Hulladékgazdálkodási Főosztály – 6000 Kecskemét, Bajcsy-Zsilinszky krt. 2. – Nova Szeüsz
4. Alsó-Duna-völgyi Vízügyi Igazgatóság - 6500 Baja, Széchenyi u. 2/c. – Nova Szeüsz
5. Vízikönyv – véglegessé válás után személyes kézbesítéssel
6. HNYR – véglegessé válás után személyes kézbesítéssel
7. Hirdetményezes elektronikusan honlapunkon és a hatóság hirdetőtábláján

1. Cím: 6000 Kecskemét, Deák Ferenc tér 3.
2. Telefon: (+36-76) 502-014 Fax: (+36-76/ 481-241)
3. E-mail: bacs.titkarsag@katved.gov.hu